b'\n_START_ARTICLE_\nIztrebljevalec 2049\n_START_SECTION_\nZgodba\n_START_PARAGRAPH_\nDru\xc5\xbebo v letu 2049 sestavljajo ljudje in ljudem podobni androidi \xe2\x80\x93 replikanti, umetno ustvarjena bitja, ki slu\xc5\xbeijo kot delovna sila za nevarna ali neza\xc5\xbeelena opravila. Replikant KD6.3-7, kraj\xc5\xa1e \xc2\xbbK\xc2\xab\xc2\xa0(Gosling), dela za losangele\xc5\xa1ko policijo kot iztrebljevalec \xe2\x80\x93 agent, ki lovi in \xc2\xbbupokojuje\xc2\xab\xc2\xa0(eliminira) uporne replikante. Na eni od nalog obi\xc5\xa1\xc4\x8de proteinsko farmo in upokoji replikanta Sapperja Mortona (Dave Bautista). Na kraju najde zakopan zaboj, v njem pa ostanke replikantke, ki je o\xc4\x8ditno umrla med zasilnim cesarskim rezom. Na postaji pridejo do zaklju\xc4\x8dka, da obstaja mo\xc5\xbenost spolnega razmno\xc5\xbeevanja replikantov, kar je dotlej veljalo za nemogo\xc4\x8de. K-jeva nadrejena, poro\xc4\x8dnica Joshi (Robin Wright), je zaskrbljena, saj bi lahko ta podatek spro\xc5\xbeil vojno med ljudmi in replikanti. K-ju naro\xc4\x8di, naj izsledi in ubije otroka, da bi prikrila skrivnost._NEWLINE_K za\xc4\x8dne preiskavo z obiskom sede\xc5\xbea podjetja Wallace Corporation, kjer iz genetskega arhiva razberejo, da ostanki pripadajo Rachael, eksperimentalni replikantki, ki jo je ustvaril Dr. Tyrell. Odkrije, da je bila Rachael v ljubezenski zvezi z nekdanjim iztrebljevalcem Rickom Deckardom. Direktor Wallace Corporation, Niander Wallace (Jared Leto), \xc5\xbeeli odkriti skrivnost razmno\xc5\xbeevanja replikantov, da bi pospe\xc5\xa1il kolonizacijo drugih planetov, saj je proizvodnja prepo\xc4\x8dasna. Zato po\xc5\xa1lje svojo agentko Luv (Sylvia Hoeks) ukrasti Rachaeline ostanke in s K-jevo pomo\xc4\x8djo najti otroka._NEWLINE_Na Mortonovi kmetiji K odkrije datum 6-10-21, vrezan v drevo, pod katerim je bil zakopan zaboj, in ga prepozna z lesenega konji\xc4\x8dka v svojem spominu iz otro\xc5\xa1tva. Ker so spomini replikantov umetni, je to za K-jevo holografsko ljubico Joi (Ana de Armas) dokaz, da je bil K rojen, ne umetno ustvarjen. K za\xc5\xbege kmetijo in odide. V policijskih arhivih odkrije dvoj\xc4\x8dka, rojena na ta dan, ki imata identi\xc4\x8den genetski zapis (razen spolnega kromosoma), a je po podatkih policije pre\xc5\xbeivel le mo\xc5\xa1ki. Njegove sledi odide iskat v siroti\xc5\xa1nico v ru\xc5\xa1evinah San Diega, kjer pa manjka arhiv za tisto leto. Po drugi strani prepozna siroti\xc5\xa1nico iz svojih spominov in najde lesenega konji\xc4\x8dka na mestu, kjer se spomni, da ga je skril._NEWLINE_Nato K poi\xc5\xa1\xc4\x8de dr. Ano Stelline (Carla Juri), oblikovalko replikantskih spominov, ki mu pove, da je bil njegov spomin na siroti\xc5\xa1nico zares do\xc5\xbeivet. K takrat pride do zaklju\xc4\x8dka, da je on Rachaelin sin. Na postaji po tem dogodku ne opravi preskusa psiholo\xc5\xa1ke stabilnosti. Svoji nadrejeni se zla\xc5\xbee, da je ubil replikantskega otroka, Joshi pa mu da na voljo 48 ur za pobeg. V stanovanju prenese Joi v prenosni oddajnik in z njo ob sebi obi\xc5\xa1\xc4\x8de delavnico, kjer analizirajo igra\xc4\x8do. Vzorec radioaktivnosti ga pripelje do ru\xc5\xa1evin Las Vegasa, kjer v opu\xc5\xa1\xc4\x8denem kazinoju najde Deckarda (Ford), ta pa razkrije, da je o\xc4\x8de Rachaelinega otroka in da je preme\xc5\xa1al rojstne liste ter tako zakril otrokovo identiteto. Otroka samega je pustil v varstvu \xc4\x8dlanov gibanja za osvoboditev replikantov._NEWLINE_Medtem Luv ubije poro\xc4\x8dnico Joshi in prek K-jeve lokacije izsledi Deckardovo skrivali\xc5\xa1\xc4\x8de. V napadu onesposobi K-ja, uni\xc4\x8di Joi in ugrabi Deckarda. K-ja nato re\xc5\xa1ijo \xc4\x8dlani gibanja za osvoboditev replikantov. Njihova voditeljica Freysa (Hiam Abbass) mu pove, da je Rachaelin otrok \xc5\xbeenskega spola, torej on ni njen sin. K-ju naro\xc4\x8di, naj ubije Deckarda, da jih Wallace ne bi na\xc5\xa1el z njegovo pomo\xc4\x8djo._NEWLINE_Deckarda odpeljejo na sede\xc5\xbe Wallace Corporation, kjer mu Wallace ponudi klon Rachael v zameno za podatke. Deckard odkloni, zato Luv ubije klon in odpelje Deckarda na zasli\xc5\xa1anje. Med poletom ju prestre\xc5\xbee K in ubije Luv, vendar ga ta med spopadom smrtno rani. Z zadnjimi mo\xc4\x8dmi inscenira Deckardovo smrt in ga odpelje do Ane Stelline, za katero spozna, da je v resnici Deckardova h\xc4\x8di in da mu je vsadila lasten spomin na igra\xc4\x8do. Medtem ko Deckard stopi do nje K podle\xc5\xbee po\xc5\xa1kodbam.\n_START_SECTION_\nProdukcija\n_START_PARAGRAPH_\nLeta 2011 je produkcijska hi\xc5\xa1a Alcon Entertainment v navezi z Warner Bros. objavila, da so v kon\xc4\x8dni fazi pogajanj za pridobitev pravic za izdajo nadaljevanj oz. predzgodb (prequelov). Sprva je bil v igri za re\xc5\xbeiserja Ridley Scott, ki je re\xc5\xbeiral \xc5\xbee prvenec, leta 2015 pa so iz Alcon Entertainment sporo\xc4\x8dili, da bo imel zgolj vlogo producenta. Namesto njega je bil izbran kanadski re\xc5\xbeiser Denis Villeneuve. Hkrati je bilo oznanjeno, da bo Harrison Ford ponovno prevzel glavno vlogo in da sta scenarij napisala Hampton Fancher ter Michael Green s Scottovo pomo\xc4\x8djo._NEWLINE_Principalna fotografija (glavna faza snemanja) je bila kon\xc4\x8dana novembra 2016, ve\xc4\x8dino snemanja so opravili v Budimpe\xc5\xa1ti. Prizori\xc5\xa1\xc4\x8da so zgradili fizi\xc4\x8dno, s \xc4\x8demer so omejili potrebo po posebnih u\xc4\x8dinkih oz. ra\xc4\x8dunalni\xc5\xa1ko generiranih ozadjih. Tudi modeli mest za \xc5\xa1irokokotne posnetke in posnetke iz zraka so bili fizi\xc4\x8dni, ustvarilo jih je novozelandsko podjetje Weta Workshop. Eden tehni\xc4\x8dno najzahtevnej\xc5\xa1ih delov je bila scena s klonom Rachael iz izvirnika; namesto Sean Young, ki se je od svoje vloge v Iztrebljevalcu postarala za skoraj 35 let, jo je upodobila igralka Lauren Peta, ki so ji v postprodukciji ra\xc4\x8dunalni\xc5\xa1ko povsem spremenili obraz in poustvarili Rachael.'